Chet Atkins
Store norske leksikon,Kunst og estetikk,Musikk,Populærmusikk,Country og bluegrass,Amerikanske country- og bluegrassartister
Chet Atkins var en amerikansk gitarist, komponist og plateprodusent. Han var en av countrymusikkens fremste instrumentalister og stilskapere, og hovedansvarlig for det såkalte Nashville-soundet på 1960-tallet.
Han vokste fra 1936 opp i Harris County i Georgia. Som soloartist singledebuterte han i 1946 med Guitar Blues, mens albumdebuten kom i 1952 med Chet Atkins' Gallopin' Guitar. Hans mest solgte album er Teensville 1960; Chet Atkins' Workshop og Christmas With Chet Atkins fra 1961; Guitar Country fra 1964; More Of That Guitar Country fra 1965 og Chet Atkins Picks On The Beatles fra 1966. Atkins' største countryhits er Mister Sandman og Silver Bell (sammen med Hank Snow) fra 1954, Yakety Axe fra 1965 og Prissy fra 1966. Atkins samarbeidet med en lang rekke artister innen ulike sjangere, for eksempel Jim Reeves (som han blant annet akkompagnerte på turneer), The Everly Brothers (som han produserte debutsinglen for) og Dire Straits-gitaristen Mark Knopfler, som han lagde duoalbumet Neck & Neck (1990) sammen med. Atkins fikk Grammyprisen for sistnevnte og sine samarbeidsplater med gitaristene Jerry Reed, Les Paul og Merle Travis. De to sistnevnte var hans store inspirasjonskilder ved siden av Django Reinhardt.Atkins gjorde en mengde plateinnspillinger og ga i 1974 ut selvbiografien Country Gentleman. Instrumentfabrikken Gretsch har siden 1957 produsert elgitaren Chet Atkins Country Gentleman. Blant de mange artistene som er inspirert av Chet Atkins er Øystein Sunde og Mark Knopfler. Han besøkte Norge en rekke ganger som gitarist for kjente countryartister. Les mer i Store norske leksikon country musikk Eksterne lenker Chet Atkins